РЕПУБЛИКА БЪЛГАРИЯ

Министерство на здравеопазването

Министър на здравеопазването

**З А П О В Е Д**

На основание чл. 29 от Наредба № 21 от 2005 г. за реда за регистрация, съобщаване и отчет на заразните болести и чл. 73 от Административнопроцесуалния кодекс

**Н А Р Е Ж Д А М:**

**1**. Въвежда се задължителна регистрация, съобщаване и отчет на COVID-19 по реда на Наредба № 21 от 2005 г. за реда за регистрация, съобщаване и отчет на заразните болести.

**2.** Всеки случай на COVID-19, съгласно дефиницията за случай, посочена в Приложение № 1, се съобщава по реда на Наредба № 21 от 2005 г. за реда за регистрация, съобщаване и отчет на заразните болести.

**3**. Ежедневно регионалните здравни инспекции (РЗИ) подават обобщена информация в Националния център по обществено здраве и анализи (НЦОЗА), съгласно чл. 19, ал. 1 и ал. 3 от Наредба № 21 от 2005 г. за реда за регистрация, съобщаване и отчет на заразните болести.

**4**. Националният център по обществено здраве и анализи обработва информацията по т. 1, обобщава и изпраща ежедневна и седмична сигнална информация съгласно чл. 22 от Наредба № 21 от 2005 г. за реда за регистрация, съобщаване и отчет на заразните болести.

**5.** Регионалната здравна инспекция, на територията на която е открит случай на COVID-19 предприема действия по проучване на заболелия и изолация, определяне на неговите контактни лица и поставянето им под карантина, създаване на организация за тяхното медицинско наблюдение и лабораторно изследване (по преценка), въвеждане и контролиране на противоепидемични мерки в огнището и лечебните заведения.

**6**. Регионалните здравни инспекции до 10 ч. всяка сряда изпращат в Министерство на здравеопазването и в Националния център по заразни и паразитни болести (НЦЗПБ) обобщена информация, съгласно Приложение № 2 за потвърдени случаи на COVID-19 за предходната седмица за докладване в Европейския център за превенция и контрол на заболяванията, Стокхолм. Регионалните здравни инспекции вписват в Приложение № 2 потвърдените случаи на COVID-19, които са с местоживеене на територията на съответната област, включително и потвърдените случаи, за които е посочен адрес за домашна изолация в друга област.

 **7**. Провеждането на високоспециализирано медико-диагностично изследване „Полимеразна верижна реакция за доказване на COVID-19“ се извършва в определените за целта лаборатории в лечебни, здравни заведения и регионални здравни инспекции, съгласно Приложение № 3.

 **8**. Всички съмнителни/неубедителни резултати от проведено високоспециализирано медико-диагностично изследване „Полимеразна верижна реакция за доказване на COVID-19“ в лабораториите по т. 7 се изпращат за потвърждаване от Националната референтна лаборатория „Грип и остри респираторни заболявания” на Националния център по заразни и паразитни болести.

**9**. За резултатите от проведените лабораторни изследвания за COVID-19 лабораториите по т. 7 уведомяват в срок до 24 часа РЗИ или лечебното заведение, изпратило клиничните проби за изследване по телефон, факс или електронна поща и с Бързо известие, при първа възможност.

**10.** Министерство на здравеопазванетоподдържа въведената в експлоатация Национална информационна система за борба с COVID-19, която осигурява централизирано управление и съхранение на информация за всички потвърдени случаи на COVID-19 и карантинирани лица и предоставя функционално обезпечение на всички компетентни институции. Националната информационна система се състои от следните модули:

**а)** Информационен уеб портал за граждани с актуална информация за епидемичната обстановка в страната;

**б)** Мобилно приложение за граждани, в което гражданите могат да отразяват здравния си статус. При подаване на информация за наличие на два или повече симптома, приложението изпраща съобщение към общопрактикуващ лекар и актуална информация за здравословното състояние на съответното лице;

**в)** Регистър на лицата, поставени под карантина и на потвърдените случаи на COVID-19, поставени в изолация в лечебно заведение за болнична помощ или в домашни условия;

**г)** Модул за справки на база регистъра по буква „в“.

**11.** Достъп до информацията по т. 10, букви „а” и „б“ е публичен и до него имат всички граждани.

**12**. Достъпът до информацията по т. 10, букви „в“ и „г” се осъществява посредством КЕП - квалифициран електронен подпис, след предварителна регистрация.

**13.** Достъп до информацията по т. 10, буква „в” имат РЗИ, органите на Министерство на вътрешните работи, общопрактикуващите лекари, лечебните заведения за болнична помощ, лабораториите, извършващи лабораторно изследване за COVID-19, общините, Националния осигурителен институт, териториалните поделения на Националния осигурителен институт, Националната здравноосигурителна каса и дирекциите „Социално подпомагане“ към Агенцията за социално подпомагане.

**14.** Достъп до информацията по т. 10, буква „г” имат Министерство на здравеопазването, Националната здравноосигурителна каса и Националния оперативен щаб за борба с COVID-19.

**15.** В регистъра по т. 10, буква „в” ежедневно севъвеждат данни за всички карантинирани лица и лабораторно потвърдени случаи на COVID-19 и постъпва информация по автоматизиран път с данни за лицата, които влизат на територията на Република България и подлежат на поставяне под карантина, както следва:

а)Регионалните здравни инспекции ежедневно въвеждат данните в регистъра за всички карантинирани или поставени на домашна изолация лица, съгласно предписанията, издадени от директора на съответната РЗИ или от оправомощено от него длъжностно лице.

б) Служителите на Главна дирекция „Гранична полиция“ към Министерство на вътрешните работи подават в реално време по автоматизиран път към регистъра данни за всички лица, които влизат на територията на Република България и подлежат на поставяне под карантина.

в)Лечебните заведения за болнична помощ ежедневно въвеждат информация за потвърдените случаи на COVID-19, хоспитализирани в съответното лечебно заведение и на територията на съответната област (дата на постъпване в лечебно заведение, професия, състояние на болния, клинично протичане, необходимост от интензивно лечение, провеждане на дихателна реанимация, придружаващи заболявания, изход от заболяването и др.).

г)Лаборатории, които провеждат диагностика за COVID-19, независимо от вида на лабораторното изследване, въвеждат получените резултати по един от следните начини:

аа) чрез импортиране в регистъра на xml файл по образец, съгласно Приложение № 4;

бб) чрез импортиране в регистъра на електронна таблица във формат \*.xls по образец, съгласно Приложение № 5;

вв) чрез ръчно въвеждане на информацията в Националната информационна система за борба с COVID-19.

**16.** За всяко лице под карантина или потвърден случай на COVID-19 в регистъра по т. 10, буква „в“ се въвеждат собствено, бащино и фамилно име, пол, гражданство, възраст, единен граждански номер (личен номер на чужденец или номер на документ за самоличност), телефон за връзка, място за поставяне под карантина или изолация, начална и крайна дата на карантината или на домашната изолация).

**17**. Органите на МВР имат достъп за четене до данните за карантинираните лица, потвърдените случаи на COVID-19, поставени на домашна изолация и издадените предписания от РЗИ, при изпълнение на функциите им по осъществяване на контрол за спазване на предписаната карантина или изолация. Достъпът се предоставя на следните структури на МВР:

а) главните дирекции на МВР;

б) Столичната дирекция на МВР и областните дирекции на МВР;

в) дирекция „Комуникационни и информационни системи“;

г) Главна дирекция „Пожарна безопасност и защита на населението”.

**18.** Информационната система по т. 10 изпраща на общопрактикуващите лекари автоматично генерирано съобщение по електронна поща относно карантинирани лица и потвърдените случаи на COVID-19 от пациентската им листа с цел провеждане на активно наблюдение и издаване на болничен лист при необходимост.

**19**. Информацията по т. 15, буква „г“ за проведените лабораторни изследвания за съответния ден се подава до 21 часа. Положителните проби по т. 7 се въвеждат веднага след установяването.

**20**. Информационната система по т. 10 изпраща на регионалните здравни инспекции автоматични генерирани съобщения по електронна поща относно новодиагностицираните случаи на COVID-19 на територията на съответната област въз основа на информацията, въведена по т. 19 и настоящ адрес на лицето.

**21**. Контролът за изпълнение на задълженията по т. 15, букви „в“ и „г“ се осъществява от директорите на регионалните здравни инспекции и Националната здравноосигурителна каса.

**22**. Общините имат достъп до данните за лицата по т. 10, буква „в”, поставени под карантина и потвърдените случаи на COVID-19, поставени в изолация в домашни условия, на територията на съответната община (лични данни и адрес на карантиниране) при изпълнение на функциите им по осъществяване на контрол за спазване на предписаната карантина.

**23.** Националният осигурителен институт и териториалните му поделения имат достъп до данните за лицата по т. 10, буква „в”, поставени под карантина и потвърдените случаи с COVID-19 поставени в изолация в домашни условия (лични данни и адрес на карантиниране/изолиране) при изпълнение на функциите си по осъществяване на контрол за издадените болнични листове за временна неработоспособност.

**24**. Националната здравноосигурителна каса има достъп до модулите по т. 10, букви „в“ и „г“ с цел осъществяване на наблюдение, контрол и обмен на информация за заболелите с COVID-19.

**25**. Дирекциите „Социално подпомагане“ към Агенцията за социално подпомагане имат достъп до данните за лицата по т. 10, буква „в” до 14-годишна възраст, поставени под карантина, при изпълнение на функциите им, свързани с отпускане на месечна целева помощ при обявено извънредно положение или обявена извънредна епидемична обстановка по чл. 16б от Правилника за прилагане на Закона за социално подпомагане.

**26.** Заповед № РД-01-473 от 14.08.2020 г., изменена със Заповед № РД-01-500 от 8.09.2020 г. на министъра на здравеопазването се отменя.

**27**. Заповедта да се публикува на интернет страницата на Министерство на здравеопазването.

Заповедта подлежи на обжалване в едномесечен срок от публикуването й на интернет страницата на Министерството на здравеопазването, пред съответния административен съд по реда на Административнопроцесуалния кодекс.

 ***ПРОФ. Д-Р КОСТАДИН АНГЕЛОВ, дм***

*Министър на здравеопазването*